Diari Oficial de la Generalitat Valenciana


Sumari del DOGV 7846, del 08-08-2016 (2016/5829)

RESOLUCIÓ de 12 de juliol de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 35/15-AIA Sinarcas.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7846

Data del DOGV
:   08-08-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5829


Data del document
:   12-07-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 12 de juliol de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 35/15-AIA Sinarcas. [2016/5829]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Counitat Valenciana la declaració d'impacte ambiental corresponent a l'expedient 35/15-AIA Sinarcas.  
  
  
«Declaració d'impacte ambiental  
Expedient: 35-2015-AIA.  
Títol: Explotació avícola de recria de polletes.  
Promotor: Sr. Isidro Salón Clemente.  
Òrgan substantiu: Ajuntament de Sinarcas.  
Localització: parcel·les 157, 161 i 177 del polígon 13 de Sinarcas (València).  
  
Descripció i objecte del projecte. Alternatives.  
L'objecte del projecte és la legalització i ampliació d'explotació existent de recria de polletes per a futures ponedores en les parcel·les 161, 175 i 177 del polígon 13 de Sinarcas.  
S'han considerat les alternatives següents:  
1. Manteniment de la granja en el lloc actual sense ampliar fins al cessament de l'activitat aplicant mesures correctores. Aquesta alternativa es descarta pel fet que l'explotació es dividiria en dos unitats i es podrien produir menors molèsties a la població però no es garantiria l'eliminació de les actuals molèsties.  
2. Trasllat de la totalitat de la granja a un emplaçament més allunyat del nucli de població: suposaria un major cost econòmic i la creació d'un nou impacte sobre el territori.  
3. Legalització i ampliació de l'explotació preexistent amb nova nau en la parcel·la prèviament ocupada. Es considera l'alternativa més viable des del punt de vista econòmic i mediambiental.  
Els principals inconvenients de l'alternativa consistixen en la distància al nucli urbà. No obstant això, es considera que les molèsties només seran perceptibles en la contornada de l'explotació, per a això es tria tant l'alternativa 3 com la més viable.  
4. Legalització de l'activitat sense realitzar l'ampliació i una vegada realitzat un programa de millores i un adequat programa de vigilància ambiental.  
L'estudi d'impacte considera que es tracta de l'alternativa millor; no obstant això, indica que l'explotació no s'ha pogut legalitzar no per les molèsties produïdes sinó per incomplir les distàncies amb el nucli urbà establides en distintes normatives i indica que l'alternativa presentada es referix a les molèsties en parcel·la agrícola i no en la població, per això es conclou que l'alternativa millor és la número 3.  
Segons l'alternativa triada es realitza la següent descripció del projecte:  
Actualment existix en la parcel·la 177 del polígon 13 una nau de dimensions 74,30x13,05 (969,61 m²) que té adossat un magatzem on estan les oficines i una lavabo vestuari, caseta on s'allotja la caldera per a la calefacció, caseta per a grup electrogen i zona coberta amb una superfície total construïda de 1100,43 m² i amb una capacitat de 59024 polletes de recria.  
Es pretén construir una nova nau de dimensions 60,18x7 (421,26 m²) amb capacitat per a 22009 aus paral·lela a l'anterior i en la mateixa parcel·la.  
La superfície total construïda serà de 1521,69 m² i la capacitat de 82791 polletes de recria.  
La nova nau, igual que l'antiga, comptarà amb emmagatzematge de pinso en dos sitges metàl·liques de xapa llisa galvanitzada.  
La nau es construirà amb estructures prefabricades i disposarà d'una solera de formigó hidròfug reforçada amb malla electrosoldada.  
La distribució interior de la nau és de cinc files de gàbies amb quatre altures. Entre pis i pis es disposarà d'un sistema de cintes de retirada de les dejeccions. Aquestes cintes traslladaran la gallinassa a una altra cinta transversal que recull el fem de les naus i el transporten al camió que s'encarrega de la seua retirada.  
L'aigua s'obtindrà de l'aigua de la xarxa d'aigua potable del municipi de Sinarcas.  
Les matèries primeres utilitzades són 3084,96 tm/any de pinso, 4171,20 m³ d'aigua a l'any, medicaments i productes desinfectants.  
Una vegada finalitzat el període de recria de polletes es traslladaran a la nau de posta. Abans de la introducció d'un nou lot es realitzarà un buit sanitari, neteja i desinfecció de la nau.  
Com a subproducte es produirà 1644 tm de fem a l'any.  
Per a dur a terme una correcta gestió del fem i igual que ocorre amb la nau existent, es construirà sota la cinta transversal un femer impermeable i estanc amb pendent fins una arqueta de recollida de lixiviats que s'utilitzarà en el cas que falle la retirada del fem. Aquesta retirada es realitzarà per empresa autoritzada.  
L'activitat no genera efluents líquids ja que tant l'aigua de neteja com l'excés d'humitat s'elimina per evaporació. Les aigües procedents de les instal·lacions sanitàries es recullen en un depòsit estanc des d'on seran retirades fins a l'EDAR més pròxima.  
  
Es disposarà d'un rastell perimetral al voltant de les naus per a evitar filtracions de pluvials a l'interior de les naus.  
Els cadàvers dels animals es disposaran en contenidor homologat prèvia retirada per empresa gestora autoritzada.  
  
Tramitació administrativa  
D'acord amb la Llei 6/2014 de la Generalitat de Prevenció, Qualitat i Control Ambiental d'Activitats l'explotació requerix l'obtenció de llicència ambiental havent d'obtindre's prèviament la preceptiva declaració d'impacte ambiental.  
A tals efectes, el 20 de març de 2015, l'Ajuntament de Sinarcas va remetre al Servei d'Avaluació d'Impacte Ambiental documentació administrativa i ambiental als efectes de l'inici de l'expedient d'avaluació d'impacte ambiental. Aquesta documentació va tindre entrada en el Servei d'Avaluació d'Impacte Ambiental el 2 d'abril de 2015.  
La documentació remesa conté:  
- Tràmit d'informació pública: es va realitzar per mitjà de publicació en el Butlletí Oficial de la Província de València de 10 de febrer de 2015.  
Durant el tràmit d'informació pública es va presentar al·legació indicant que l'explotació causa molèsties: brutícia, olors i sorolls ocasionats pels ventiladors que tiren l'aire sobre les parcel·les agrícoles. Considera que les molèsties s'incrementen amb l'ampliació proposada i indica que ha de complir-se tota la normativa quant a prevenció, qualitat i control mediambiental d'aquest tipus d'activitats.  
  
Atesa la proximitat de l'explotació a habitatges considera necessari que les explotacions ramaderes es traslladen a zones més allunyades del nucli urbà per a evitar les males olors que s'ocasionen en el poble ja que una vegada acceptada la continuïtat d'aquestes explotacions tan pròximes al poble solucionar aquest tipus de molèsties és difícil.  
- Certificat de compatibilitat urbanística de 18 de novembre de 2013 en què s'indica que el sòl on s'emplaça l'activitat està considerat com a sòl no urbanitzable comú d'aptitud agrícola.  
Segons la modificació puntual 3 de les normes subsidiàries de Sinarcas, «les explotacions ramaderes que no hagen cessat l'activitat, a excepció de les explotacions porcines, podran legalitzar-se, inclusivament augmentar la seua superfície construïda en un 50 %».L'informe finalitza indicant que l'actuació proposada és compatible amb el planejament municipal.  
- Certificat de l'Ajuntament de Sinarcas indicant que l'Ajuntament de Sinarcas disposa de suficients recursos hídrics per a abastir des de la xarxa pública d'aigua potable la demanda sol·licitada de 5221/m³ any.  
  
- Informe favorable d'1 de desembre de 2014 de la Direcció Territorial de València d'acord amb el que establix la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana indicant que les instal·lacions que comprenen el bestiar complixen amb les distàncies previstes en l'article 54 de la Llei 6/2003 de Ramaderia de la Comunitat Valenciana.  
- Document d'acceptació de residus per gestor autoritzat.  
- Còpia del contracte de retirada de fem per gestor autoritzat.  
En compliment de l'article 21 de la Llei 6/2014, de la Generalitat, de prevenció i control ambiental, el 21 de maig de 2015 la Direcció General d'Avaluació Ambiental i Territorial en data de 21 de maig de 2015 va emetre un informe d'abast i continguts de l'estudi d'impacte ambiental l'aspecte principal del qual es referix a la proximitat de l'explotació al nucli de població davant d'això l'estudi d'impacte ambiental ha de presentar alternatives o justificar l'actual ubicació per mitjà d'un estudi odorífer.  
- El 17 d'agost de 2015 es rep en el Servei d'Avaluació d'Impacte Ambiental projecte i estudi d'impacte ambiental als efectes de continuar amb la tramitació de l'expedient.  
- El 28 de setembre de 2015 el Servei d'Avaluació d'Impacte Ambiental reitera la necessitat d'incloure en la documentació un estudi odorífer o qualsevol estudi realitzat en l'àmbit que permeta valorar l'impacte «en aquest sentit».  
- L'11 de febrer de 2016 es rep en el Servei d'Avaluació d'Impacte Ambiental estudi odorífer.  
- El 20 d'abril de 2013 el Servei d'Avaluació d'Impacte Ambiental sol·licita aclariment a la Direcció Territorial de València respecte de l'informe emés en data d'1 de desembre de 2014 i dóna un termini de 30 dies per a contestar.  
Transcorregut el termini indicat i atés que el que se sol·licitava eren aspectes de la competència de l'òrgan competent en ramaderia, es decidix continuar amb la tramitació del procediment.  
  
Afeccions legals  
L'explotació s'ubicarà en sòl no urbanitzable comú.  
La granja no s'ubicarà en l'àmbit de cap figura de protecció ambiental regulada per la Llei 11/1994 d'Espais Naturals Protegits de la Comunitat Valenciana inclosos els espais de la xarxa natura 2000.  
  
  
Informes sectorials  
El 20 de maig de 2015 el Servei d'Avaluació d'Impacte Ambiental va sol·licitar informe al Servei de Vida Silvestre de la Direcció General de Medi Natural i Avaluació Ambiental respecte a la possible afecció del projecte a l'espècie protegida «Talpó de cabrera» (Microtus cabrerae), «Águila de panxa blanca» (Aquila fasciata).  
El 8 de juny de 2015 el Servei de Vida Silvestre emet un informe en què s'indica que les aparicions de «Talpó de Cabrera» s'han localitzat fora de l'àmbit d'actuació per això no cal preveure afecció cap a l'espècie.  
Així mateix l'informe indica que l'actuació no tindrà repercussions sobre la integritat dels espais de la xarxa natura 2000 ni sobre els seus hàbitats i espècies prioritaris per això es considera que a tals efectes pot continuar-se amb la tramitació del projecte.  
  
Consideracions ambientals  
L'actual explotació s'ubica en sòl agrícola a uns 216 220-metres de sòl urbà. L'actual explotació i la proposta no es troben en zona amb risc d'inundació.  
El municipi de Sinarcas no està considerat com a zona vulnerable a la contaminació d'aqüífers si bé la vulnerabilitat davant de la contaminació d'aqüífers subterranis és mitjana.  
Els espais protegits més pròxims a l'àrea d'actuació són els Lavajos de Sinarcas (microreserva, zona humida protegida, LIC), ZEPA Alt Túria i Sierra del Negrete i LIC Alt Túria. L'actuació no presenta afecció a cap d'aquests espais protegits.  
La parcel·la afectada per l'actual nau i la seua ampliació actualment només té ús ramader trobant en la zona no ocupada per les instal·lacions vegetació dispersa forestal formada per matoll amb alguns peus de pi i vegetació pròpia de camps de cultiu abandonats.  
Quant a la fauna es destaca la possible presència del «Talpó de Cabrera» si bé segons els informes sectorials emesos no es preveu afecció sobre l'espècie.  
Quant al patrimoni cultural, es destaca en el municipi diverses necròpolis d'origen ibèric i diversos assentaments de l'edat del bronze i d'adscripció romana, entre altres.  
L'actuació no afectarà cap element conegut del patrimoni cultural. Als efectes del compliment de la Llei 4/1998 del Patrimoni Cultural Valencià, en data de 15 d'abril de 2015 la Direcció Territorial de Cultura, Educació, Cultura i Esport va emetre autorització de prospecció arqueològica.  
1. Identificació i valoració d'impactes. Establiment de mesures protectores i correctores.  
- Fase d'obres: el desbrossament i rebuig del terreny, els moviments de terres i la construcció dels edificis juntament amb el trànsit de vehicles seran les accions que podran causar efectes sobre el medi ambient.  
  
- Fase de funcionament: és la fase de major duració en el temps i de la qual depén la magnitud dels impactes generats.  
Els efectes permanents del projecte seran l'ocupació espacial de la infraestructura, la destrucció de l'hàbitat d'espècies i l'augment de sorolls.  
Els sorolls generats en l'explotació seran generats pel trànsit dels vehicles de transport. L'ampliació de l'explotació no suposarà un augment significatiu del tràfic rodat existent.  
Olors: les fonts fixes d'emissió d'olor són els femers, les naus dels animals, els depòsits de cadàvers i altres fonts temporals com l'escampament de la gallinassa en camp. En l'explotació el fem es carregarà directament en el camió de retirada pel que normalment no hi haurà acumulació de fem i reduirà les molèsties per olors.  
  
El promotor del projecte presenta còpia de l'estudi d'olfactometria en 3 granges avícoles situades als voltants del nucli urbà de Sinarcas.  
  
Per a delimitar les molèsties a la població per olors l'estudi considera que no hi ha molèsties quan almenys el 98 % del temps les concentracions d'olor són inferiors a 5UOE/m³ (unitats d'olor per unitat de volum); o el que és el mateix, una granja es considera que genera molèsties si més del 2 % del temps es perceben olors per damunt de 5UO.  
  
En la situació actual, tenint en compte que la freqüència de la direcció del vent, la dispersió d'olor es produïx en l'eix ENE-OSO, l'olor es dispersa de manera freqüent cap a una altra zona del municipi fora del nucli urbà.  
No obstant això, encara que no s'ha detectat en el nucli urbà exposicions superiors al límit de 5 OU/m³, per a la granja objecte de l'actual procediment en la seua situació actual, sí que poden detectar-se concentracions menors en el nucli de població.  
En el cas d'augment del nombre de places en un 50 % sense alterar el sistema de producció, les previsions realitzades indiquen que l'abast de la ploma d'olor cap al nucli de població seria major. Amb vents de procedència OSO i NNO, que són els que incidixen directament sobre la població, no es produirien molèsties en la població si bé per un marge molt estret.  
Per tant s'incrementaria la freqüència amb què les olors són percebudes per la població. Finalment l'informe advertix sobre l'alt grau d'incertesa dels resultats obtinguts i indica la necessitat d'aplicar mesures correctores.  
El promotor indica que l'ampliació de les places és d'un 38 % per això considera que no es produiran molèsties a la població.  
Emissions a l'atmosfera: l'ampliació de l'explotació suposarà un augment de l'emissió de metà, amoníac i òxid nitrós.  
Quant a la valoració dels impactes, l'estudi d'impacte indica que durant la fase d'instrucció els impactes més rellevants es produiran sobre l'aire, el sòl i el medi perceptual.  
En la fase de funcionament els impactes més importants seran causats per la generació de sorolls i olors.  
S'espera un impacte positiu sobre el medi socioeconòmic.  
Les mesures preventives i correctores propostes són:  
- S'evitarà l'ocupació de terreny fora de la zona d'obres.  
- Els residus d'obres es derivaran a gestor autoritzat.  
- La construcció harmonitzarà amb els materials de la zona.  
- Per a evitar males olors s'instal·laran sistemes de ventilació eficaç, es durà a terme una bona neteja de la nau al final de cada cicle de producció, es retirarà el fem i no s'emmagatzemarà en l'explotació.  
- La retirada dels cadàvers es realitzarà segons la legislació vigent.  
  
- Per a evitar excés de sorolls i vibracions es realitzarà un adequat manteniment dels elements mecànics de l'explotació.  
- Per a evitar contaminació de sòls es construiran femers sota les naus amb arqueta de recull de lixiviats.  
2. Programa de vigilància ambiental.  
Es durà a terme pel propietari de les instal·lacions qui serà el responsable del compliment de les mesures preventives i correctores i de la comprovació del seu bon funcionament.  
  
Consideracions de l'òrgan ambiental  
Es pretén la legalització i ampliació d'explotació ramadera existent des de fa 30 anys i situada a uns 216'220 metres del nucli urbà de Sinarcas.  
De l'actual activitat cal indicar que causa molèsties en les parcel·les contigües i pot percebre's l'olor en el nucli de població.  
L'ampliació pretesa no arribarà a augmentar en un 50 % ni la superfície construïda ni el nombre d'animals que complirà, quant al primer punt, el que establix la modificació puntual núm. 3 de les NNSS de Sinarcas realitzada a fi de permetre que les explotacions pròximes al nucli urbà pogueren millorar les seues condicions causant menys molèsties a la població.  
Els mesuraments actuals realitzats indiquen que amb caràcter intermitent, la ploma d'olor es percep a 300 metres de la granja. En línia recta, en les condicions actuals, l'olor pot percebre's molt prop de zona urbana si bé no aconseguix el límit de 5 OU/m³.  
Atenent el criteri que es va establir en el derogat article 53 de la Llei 6/2003, de 4 de març, de Ramaderia de la Comunitat Valenciana, l'explotació havia de situar-se a 500 metres com a mínim del nucli urbà de Sinarcas estant actualment a menys de 250 metres, la meitat de la distància anteriorment establida.  
Per tant davant de la incertesa que no es superen amb l'ampliació les 5UO/m³, atenent que en les actuals circumstàncies la ploma d'olor es queda en el límit del nucli urbà, que una de les alternatives més fiables per a evitar molèsties a la població és la separació d'aquest tipus d'activitat econòmica dels cascos urbans no sols per qüestió de molèsties d'olors sinó també per qüestions de planificació territorial, només es considera factible el manteniment de l'explotació amb l'ocupació i nombre d'animals actuals sense procedir a la seua ampliació sempre que en l'explotació es realitzen unes adequades pràctiques ambientals que permeten disminuir les molèsties actualment ocasionades.  
  
Per tant es considera factible el projecte segons l'alternativa 4.  
  
Consideracions jurídiques  
1. El projecte examinat constituïx un dels supòsits en què resulta preceptiva la formulació d'una declaració d'impacte ambiental, prèvia resolució administrativa que s'adopte per a l'aprovació definitiva d'aquell, segons es desprén de l'article 7 de la Llei 21/2013, de 9 de desembre, d'Avaluació Ambiental.  
2. En l'expedient s'han observat els tràmits previstos en la Llei 21/2013 i en les altres disposicions que se li apliquen.  
3. L'article 13 del Decret 158/2015,de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribuïx a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot l'anterior es resol:  
  
Resolució  
  
Primer  
Estimar no acceptable, només als efectes ambientals l'ampliació de «l'explotació avícola de recria de polletes» en les parcel·les 161, 175 i 177 del polígon 13 de Sinarcas.  
  
Segon  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de «legalització d'explotació avícola de recria de polletes» en les parcel·les 161, 175 i 177 del polígon 13 de Sinarcas segons l'alternativa 4 i sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
1. La retirada de la gallinassa es realitzarà evitant les condicions de vent de procedència i evitant les primeres hores del matí.  
2. Ampliació del programa de vigilància ambiental: es procedirà a la vigilància i control de la neteja de la parcel·la després de la retirada de la gallinassa per empresa autoritzada.  
3.S'augmentarà la densitat de la vegetació existent o s'instal·laran pantalles vegetals tallavent per a evitar molèsties en les parcel·les contigües amb l'explotació i el nucli urbà.  
  
Tercer  
La declaració d'impacte ambiental no serà objecte de cap recurs sense perjuí que, si és el cas, corresponguen en via administrativa i judicial davant de l'acte pel qual s'autoritza el projecte.  
  
Quart  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència d'aquesta declaració d'impacte ambiental serà l'establida en l'article 43 de l'esmentada Llei 21/2013.  
  
València, 13 de juny de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 12 de juliol de 2016.- El director general de Medi Natural i d'Avaluació Ambiental: Antoni Marzo i Pastor.